Μπεντονίτης, Μεταλλευτικό Μουσείο Μήλου**Βιομηχανικά ορυκτά** είναι υλικά τα οποία εξορύσσονται για την εμπορική τους αξία και τα οποία δεν είναι καύσιμα («ορυκτά καύσιμα») ούτε πρώτες ύλες για μέταλλα. Χρησιμοποιούνται στη φυσική τους μορφή, ή μετά από εμπλουτισμό, είτε σαν πρώτες ύλες είτε σαν πρόσθετα σε μεγάλη ποικιλία εφαρμογών.

Σημειώνεται ότι τα βιομηχανικά ορυκτά συνήθως είναι μίγματα ορυκτών και σπάνια είναι καθαρά ορυκτά.

Σύμφωνα με τα άρθρα 1 και 2 του Ν. 669/77[*νεκρός σύνδεσμος*]: Στην κατηγορία των βιομηχανικών ορυκτών μπορούν να υπαχθούν όλα τα λατομικά ορυκτά εκτός των κατηγοριών των μαρμάρων και των αδρανών υλικών. Αναφέρονται ιδιαιτέρως ως βιομηχανικά ορυκτά ο καολίνης, ο μπεντονίτης, η κιμωλία, ο γύψος, ο περλίτης, η κίσσηρις, η θηραϊκή, γη, ο χαλαζίας, η χαλαζιακή άμμος, αι άργιλοι και οι μάργες πλινθοποιίας, κεραμοποιίας, τσιμεντοβιομηχανίας, ως και εν γένει τα αργιλικά και μαργαϊκά πετρώματα που χρησιμοποιούνται στην τσιμεντοβιομηχανία. 

Τα λατομεία βιομηχανικών ορυκτών, τόσο η αδειοδότησή τους όσο και η λειτουργία τους, διέπονται από ειδικό νομοθετικό καθεστώς, ανάλογο με εκείνο των λατομείων μαρμάρων.

Βιομηχανικά ορυκτά στην Ελλάδα
------------------------------

Ορυχείο κίσσηρης (ελαφρόπετρας) στην νήσο Γυαλί Νισύρου Δωδεκανήσου
Η Ελλάδα είναι σημαντική παραγωγός βιομηχανικών ορυκτών, ορισμένων με μεγέθη αποθεμάτων και ύψη παραγωγής που κατέχουν υψηλότατη θέση στη παγκόσμια κατάταξη. Ενδεικτικά αναφέρεται ότι η Ελλάδα, σε παγκόσμια κλίμακα, είναι η μοναδική χώρα παραγωγής χουντίτη-υδρομαγνησίτη, πρώτη χώρα παραγωγής περλίτη, δεύτερη χώρα παραγωγής κίσσηρης (ελαφρόπετρας) και μπεντονίτη καθώς και πρώτη στην εξαγωγή προϊόντων λευκόλιθου/μαγνησίτη στην ΕΕ. Όλα τα παραπάνω ορυκτά είναι μοναδικά σε ποιότητα, με ευρεία χρήση σε πολλές βιομηχανικές εφαρμογές. Πολλά από τα ελληνικά βιομηχανικά ορυκτά αξιοποιούνται σε καινοτόμες εφαρμογές, εξειδικευμένες χρήσεις με υψηλή προστιθέμενη αξία και ακόμη έχουν περιβαλλοντικό προσανατολισμό δηλ. χρησιμοποιούνται με σκοπό την προστασία του περιβάλλοντος (π.χ. ατταπουλγίτης, αμφιβολίτης, ολιβινίτης, μπεντονίτης, περλίτης, ζεόλιθος, διατομίτης, ελαφρόπετρα, ανθρακικό ασβέστιο, βιομηχανικοί άργιλοι ειδικών χρήσεων κλπ).

Παραδείγματα βιομηχανικών ορυκτών
---------------------------------

* Άργιλος
* Ασβεστόλιθος
* Μοσχοβίτης
* Βερμικουλίτης
* Βολλαστονίτης
* Βορικά άλατα
* Γύψος
* Διατομίτης
* Ζεόλιθος
* Καολίνης
* Μαγνησίτης
* Λευκά πληρωτικά
* Μπεντονίτης
* Ολιβίνης
* Περλίτης
* Ποζολάνη
* Χουντίτης-Υδρομαγνησίτης
* Σελεστίνης

Παραπομπές
----------

1. ↑  «Πύλη για τον Ελληνικό Ορυκτό Πλούτο: Ποιά είναι τα λατομικά ορυκτά;».
2. ↑  «Χορήγηση αδειών εκμεταλλεύσεως λατομείων βιομηχανικών ορυκτών και μαρμάρων (N.669/77, άρθρο 4)».
3. ↑  «Λατομική/Μεταλλευτική Νομοθεσία».
4. ↑  «Νομοθεσία ασφάλειας και υγείας της εργασίας».
5. ↑  «Η νομοθεσία για την περιβαλλοντική αδειοδότηση και λειτουργία των εξορυκτικών δραστηριοτήτων».
6. ↑  Π. Γ. Τζεφέρης. «H Εξορυκτική/Μεταλλουργική δραστηριότητα στην Ελλάδα. Στατιστικά Δεδομένα 2007-2008, 2008-2009, 2009-2010, 2010--2011». *Περιοδικό Ορυκτός Πλούτος/Mineral wealth, τεύχη 153/2009, 156/2010, 162/2010, 165/2012*. .
7. ↑  «Ελληνική Εξορυκτική Βιομηχανία. Διεθνές Περιβάλλον. Φυσιογνωμία-Προοπτικές (ΥΠΕΚΑ, www.latomet.gr)».
8. ↑  «Βιομηχανικά ορυκτά: ο απολογισμός του 2013-2014».
9. ↑  «Πέτρου Τζεφέρη: Στατιστικά για τον Ορυκτό Πλούτο».